**Meditație**

*Dorurot*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Când trece miezul nopții și liniștea coboară,

Secundele abisul din suflete măsoară,

Simțim că mâine-i astăzi, de nu-l vom ști schimba,

Spre visele ascunse, de nu vom ști zbura.

E întuneric încă, sunt umbre vechi ce cheamă,

Trecutul cu greșeli, pe vechiul drum ne-ndeamnă.

Plonjând în amintiri cu Solomon la braț,

Iluminarea curge în noi, pe gând și pas.

Apoi începe lupta, dragonu-i iar în casă,

Sub suliți de lumină, învins cu greu se lasă!

În zori, semețe gânduri în fapte se-nfășoară,

Ca-n lutier izbânda de-o magică vioară!

Ne despărțim de vălul de așteptări amare,

Să curgă pentru alții, izbânzi amăgitoare...

De nu uităm a plânge, a râde și a cânta,

Din colivia-nchisă, un suflet va zbura!...

Cănd clopote de-aramă vor bate miezul nopții,

Dansează ursitoare ce vor să schimbe sorții,

-Ruleta se-nvărtește dar e timp până-n zori,

Cu sinele-mpreună s-atingi dorite zări!...

Sunt patru cai ce mână un suflet spre destin,

De-i crești în armonie faci zborul mai deplin!

Când zorile tivi-vor cu aur noua zi,

Din zări ce-au stat sub ceață, divinu-ți va zâmbi!...